Document ID: 32014D0391

ROZHODNUTIE KOMISIE
z 23. júna 2014,
ktorým sa ustanovujú ekologické kritériá na udeľovanie environmentálnej značky EÚ posteľným matracom
[oznámené pod číslom C(2014)4083]
(Text s významom pre EHP)
(2014/391/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
po porade s Výborom Európskej únie pre environmentálne označovanie,
keďže:
(1)
Podľa nariadenia (ES) č. 66/2010 sa environmentálna značka EÚ môže udeliť produktom, ktoré majú menší vplyv na životné prostredie počas celého svojho životného cyklu.
(2)
V nariadení (ES) č. 66/2010 sa ustanovuje, že špecifické kritériá na udeľovanie environmentálnej značky EÚ sa ustanovia podľa skupín produktov.
(3)
Rozhodnutím Komisie 2009/598/ES (2) sa ustanovili ekologické kritériá a s nimi súvisiace požiadavky na posudzovanie a overovanie pre posteľné matrace, ktorých platnosť skončí 30. júna 2014.
(4)
Je vhodné zmeniť vymedzenia skupiny produktov a ustanoviť súbor revidovaných ekologických kritérií tak, aby lepšie odrážali aktuálny stav na trhu v rámci skupiny produktov a aby zohľadňovali inovácie posledných rokov.
(5)
Revidované kritériá, ako aj súvisiace požiadavky na posudzovanie a overovanie, by mali byť platné štyri roky odo dňa prijatia tohto rozhodnutia, pričom sa zohľadňuje inovačný cyklus tejto skupiny produktov. Tieto kritériá sú zamerané na používanie materiálov vyrobených udržateľnejším spôsobom (vzhľadom na koncepciu analýzy životného cyklu), obmedzenie používania nebezpečných látok, úrovní nebezpečných rezíduí a podielu matracov na znečistení vzduchu v interiéroch, ako aj na podporu odolných produktov vysokej kvality, ktoré možno jednoducho opraviť a rozobrať.
(6)
Rozhodnutie 2009/598/ES by sa preto malo nahradiť týmto rozhodnutím.
(7)
Výrobcom, ktorých produktom sa udelila environmentálna značka EÚ pre posteľné matrace na základe kritérií stanovených v rozhodnutí 2009/598/ES, by sa malo poskytnúť prechodné obdobie, aby mali dostatok času na prispôsobenie svojich produktov revidovaným kritériám a požiadavkám.
(8)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia Európskeho parlamentu a Rady (ES) č. 66/2010,
PRIJALA TOTO ROZHODNUTIE:
Článok 1
1. Skupina produktov „posteľné matrace“ zahŕňa produkty, ktoré tvorí látkový poťah s výplňou a môžu sa umiestniť na podpornú posteľovú konštrukciu alebo voľne položiť a ktorých účelom je poskytnúť plochu na spánok alebo oddych na použitie v interiéri.
2. Do tejto skupiny produktov nepatria drevené a čalúnené posteľné rošty, nafukovacie matrace a vodné matrace, ani matrace zatriedené podľa smernice Rady 93/42/EHS (3).
Článok 2
Na účely tohto rozhodnutia sa uplatňujú tieto vymedzenia pojmov:
1.
„matrac do detskej postieľky“ je matrac s dĺžkou kratšou než 1 400 mm;
2.
„odstrániteľná látka“ je látka, ktorá vykazuje 80 % odbúranie rozpusteného organického uhlíka do 28 dní pri použití jednej z týchto metód: OECD 303A/B, ISO 11733;
3.
„látky s prirodzenou biologickou rozložiteľnosťou“, sú látky, ktoré vykazujú 70 % odbúranie rozpusteného organického uhlíka do 28 dní alebo 60 % teoretický maximálny úbytok kyslíka alebo produkciu oxidu uhličitého do 28 dní pri použití jednej z týchto metód: ISO 14593, OECD 302 A, ISO 9887, OECD 302 B, ISO 9888, OECD 302 C;
4.
„ľahko biologicky rozložiteľné látky“ sú látky, ktoré vykazujú 70 % odbúranie rozpusteného organického uhlíka do 28 dní alebo 60 % teoretický maximálny úbytok kyslíka alebo produkciu oxidu uhličitého do 28 dní pri použití jednej z týchto metód: OECD 301 A, ISO 7827, OECD 301 B, ISO 9439, OECD 301 C, OECD 301 D, ISO 10708, OECD 301 E, OECD 301 F, ISO 9408;
5.
„poloprchavé organické zlúčeniny (SVOC)“ sú akékoľvek organické zlúčeniny, ktoré v plynovej chromatografickej kolóne eluujú medzi n-hexadekánom (okrem neho) a n-dokozánom (vrátane) a ktoré majú bod varu približne vyšší než 287 °C, keď sa meranie vykonáva pomocou kapilárnej kolóny potiahnutej 5 % fenylom/95 % metyl-polysiloxánom;
6.
„veľmi prchavé organické zlúčeniny (VVOC)“ sú akékoľvek organické zlúčeniny, ktoré v plynovej chromatografickej kolóne eluujú pred n-hexánom a ktoré majú bod varu približne nižší než 68 °C, keď sa meranie vykonáva pomocou kapilárnej kolóny potiahnutej 5 % fenylom/95 % metyl-polysiloxánom;
7.
„prchavé organické zlúčeniny (VOC)“ sú akékoľvek organické zlúčeniny, ktoré v plynovej chromatografickej kolóne eluujú medzi n-hexánom (vrátane) a n-hexadekánom a ktoré majú bod varu približne 68 °C až 287 °C, keď sa meranie vykonáva pomocou kapilárnej kolóny potiahnutej 5 % fenylom/95 % metyl-polysiloxánom.
Článok 3
Aby sa produktu mohla udeliť environmentálna značka EÚ podľa nariadenia Európskeho parlamentu a Rady (ES) č. 66/2010, musí patriť do skupiny produktov „posteľné matrace“ podľa vymedzenia v článku 1 tohto rozhodnutia a spĺňať kritériá, ako aj súvisiace požiadavky na posudzovanie a overovanie stanovené v prílohe k tomuto rozhodnutiu.
Článok 4
Kritériá pre skupinu produktov „posteľné matrace“, ako aj príslušné požiadavky na posudzovanie a overovanie platia štyri roky od dátumu prijatia tohto rozhodnutia.
Článok 5
Na administratívne účely sa skupine produktov „posteľné matrace“ prideľuje číselný kód „014“.
Článok 6
Rozhodnutie 2009/598/ES sa zrušuje.
Článok 7
1. Odchylne od článku 6 sa žiadosti o udelenie environmentálnej značky EÚ výrobkom patriacim do skupiny produktov „posteľné matrace“ predložené pred dátumom prijatia tohto rozhodnutia vyhodnotia v súlade s podmienkami ustanovenými v rozhodnutí 2009/598/ES.
2. Žiadosti o udelenie environmentálnej značky EÚ produktom patriacim do skupiny produktov „posteľné matrace“, ktoré sa predložia do dvoch mesiacov od prijatia tohto rozhodnutia, môžu vychádzať buď z kritérií stanovených v rozhodnutí 2009/598/ES, alebo z kritérií stanovených v tomto rozhodnutí.
Takéto žiadosti sa posudzujú podľa kritérií, z ktorých vychádzajú.
3. Environmentálne značky udelené v súlade s kritériami stanovenými v rozhodnutí 2009/598/ES sa môžu používať 12 mesiacov odo dňa prijatia tohto rozhodnutia.
Článok 8
Toto rozhodnutie je určené členským štátom.
V Bruseli 23.júna 2014

Labels: 3
7
1
20